text: "वाजेन "वाजिनि अन्नेनान्नवति । तथा च मन्त्रः - 'सं वाजैर्वाजिनीवति' ( ऋ. सं. १. ४८. १६ ) इति । "मघोनि धनवति हे "उषः "प्रचेताः प्रकृष्टज्ञानवती सती त्वं "गृणतः तव स्तोत्रं कुर्वतः स्तोतुः "स्तोमं स्तोत्रं जुषस्व सेवरव। यद्वा । वाजेन हविर्लक्षणेनान्नेन सह स्तोमं जुषस्वेति संबन्धः । "विश्ववारे विश्वैः सर्वैर्वरणीये हे उषः "देवि "पुराणी पुरातनी । "युवतिः इत्युपमा । तद्वच्छोभमाना । ' सुसंकाशा मातृमृष्टेव योषा' (ऋ. सं. १. १२३. ११ ) इतिवत् । "पुरंधिः । पुरु बहु धीः स्तोत्रलक्षणं कर्म यस्याः सा । बहुस्तोत्रवती। ' पुरंधिर्बहुधीः' इति यास्कः । पुरंधिः शोभमाना वा । एवंविधगुणोपेता त्वम् "अनु "व्रतं यज्ञकर्माभिलक्ष्य "चरसि यष्टव्यतया वर्तसे ॥ मघोनि। मघशब्दात् मतुबर्थे ' छन्दसीवनिपौ' इति वनिप् । स्त्रियाम् 'ऋन्नेभ्यो ङीप्' । 'श्वयुवमघोनामतद्धिते' इति संप्रसारणे कृते गुणः । संबुद्धौ 'अम्बार्थनद्योर्ह्रस्वः'। निघातः । पुराणी । पुराणशब्दः 'पुराणप्रोक्तेषु°' इत्यन्तोदात्तत्वेन निपातितः । ' टिड्ढाणञ्° ' इति ङीप् ।' अनुदात्तस्य च यत्रोदात्तलोपः' इत्यन्तोदात्तत्वम् । पुरंधिः । पृषोदरादित्वात् उकारस्य अमादेश ईकारस्य ह्रस्वश्च । ' आद्युदात्तप्रकरणे दिवोदासादीनां छन्दस्युपसंख्यानम् ' इत्याद्युदात्तत्वम् ।।
  